paragraph_text: Glavna tema Morganova rada bilo je proučavanje klasificiranja zvijezda i galaksija. Zajedno s Philipom Keenanom razvio je MK-sustav klasificiranja zvijezda prema njihovu spektru. Također je razvio nekoliko sustava klasificiranja galaksija, među kojima je i prvi takav sustav koji je uzimao u obzir i fizikalna svojstva galaksija, za razliku od pukih procjena prostim okom kakvima je prednost davao Edwin Hubble. Izumio je danas široko rasprostranjenu klasifikaciju masivnih cD galaksija u središtima galaktičkih skupova.